अनाया हमेशा दिल की बात छिपाती रही, लेकिन कियान खामोशी से उसके दिल में जगह बनाता रहा
फिर उसके ऑफिस और जिंदगी में कियान आया और फिर से उसकी बंद हथेलियों से सुख के जुगनू आजाद होकर उसकी दुनिया जगमगा गए।
कैंटीन में अनाया भाप उड़ाती कॉफी को खाली नजरों से ताक रही थी। तभी कियान सैंडविच लिए चला आया।
"हम्म, आज फिर सिर्फ कॉफी लेकर बैठ गई हो।"
"तुम्हारा ही वेट कर रही थी।"
"टिफिन"
"मन नहीं था।"
"हम्म।"
दोनों के बीच खामोशी पसर गई। अक्सर इतनी ही या इससे भी कम बातें होती थीं दोनों के बीच। लेकिन लंच ऑवर का साथ पक्का था।
"तुम्हें फिक्र नहीं होती अनाया?" आज दीया पूछ ही बैठी।
"किस बात की?"
“ऑफिस में तुमको और कियान को लेकर जो गॉसिप होती हैं। न तुम लोग यह मानते हो कि डेटिंग कर रहे हो, न कभी कहीं बाहर मिलते हो, पर लंच रोज साथ ही करते हो। यह कैसा कॉम्प्लिकेटेड स्टेटस है।"
"हम्म।"
"एक तुम और तुम्हारा बोरिंग हम्म। हां, न कुछ तो कहे इंसान। बस ‘हम्म’ कर दिया, एंड ऑफ कनवर्ज़ेशन।" बड़बड़ाती हुई दीया फिर अपनी डेस्क पर चली गई।
अनाया उस सवाल का क्या जवाब देती, जो उसके पास भी नहीं था।
घर आकर उसने एक नजर पापा की स्टडी पर डाली। हमेशा की तरह किताबों में गुम थे।
"आ गई बिटिया। चल फ्रेश हो जा, आज पॉम्फ्रेट फ्राय की है।"
"पापा इतनी बार कहा है, इतनी मेहनत न किया करें। कुछ सादा सा बना लिया करें या मेरा वेट कर लिया करें।"
"तेरा वेट करने की क्या जरूरत है। बीस-पच्चीस किलो से ज्यादा की नहीं होगी। न सुबह कुछ खाकर जाती है, न ऑफिस में कुछ ढंग से खाती है। ले-देकर यही तो टाइम मिलता है।"
"हाहा, पूरे बावन किलो की हूं पापा आपकी मेहरबानी से। वैसे कैसा चल रहा है आपका कुकिंग चैनल मेरे मास्टर शेफ।"
"अरे कुछ ही दिन में दस हजार सब्सक्राइबर होने वाले हैं। फिर दस मिलियन हो जाएंगे और फिर..."
"पैसा ही पैसा होगा। मास्टरशेफ ऑस्ट्रेलिया में जज बनेंगे। चलिए खाना लगाइए, आंतें कीर्तन कर रही हैं।"
दुख के झंझावातों से गुजरकर भी अनाया ने दुखी रहने से इनकार कर दिया था। कच्ची उम्र में ही बहुत सब्र और सलीका आ गया था। खामोशी उसकी फितरत थी। शिकायतें करना उसे कभी आया ही नहीं। जो सामने है, उसका सामना करो। बस यही करती आई थी।
आठ साल कैंसर से जूझते, कभी लड़ते, कभी समझौता करते उसकी मां जब थक गईं, तब हमेशा के लिये आंखें मूंद लीं। उस टाइम वह फर्स्ट ईयर में ही थी, लेकिन बड़े भाई के साथ ही उसकी भी शादी की डेट फिक्स कर दी गई।
उसकी मम्मी की डॉक्टर और बेस्ट फ्रेंड के एक बेटा और एक बेटी थी। इन दोनों भाई-बहनों के लिए इससे अच्छा रिश्ता उन्हें कोई नहीं लगा। घरवालों ने भी सोचा, उनकी बेटी अपने घर की बहू बनेगी, अपनी बेटी उनके घर की, तो वे भी कोई कष्ट देते सोचेंगे अपनी बेटी के बारे में। इस तरह यह आटे-साटे की शादी तय हो पाई।
लेकिन किस्मत पर किसी का जोर नहीं। बेटियों की अच्छी किस्मत की ग्यारंटी कोई नहीं ले सकता, शादी भी जुआ ही है। अनाया के पति के दिल पर उसकी कलीग का कब्जा था। मां की जिद, बहन के भविष्य और अनाया की मरती मां की ख्वाहिश का मान रखने के लिए उसने शादी कर तो ली, लेकिन निभा नहीं पा रहा था।
अनाया बीस साल की जरूर थी लेकिन इतनी तो मैच्योर थी ही कि पति की बेरुखी भांप सके। उसने खुद ही सब पता लगाया और खामोशी से अलग हो गई। बिन शोर-शराबे, लड़ाई-झगड़े, शिकवे-शिकायतों के। भाभी से भी कोई शिकायत नहीं की। फिर भी उसकी भाभी के मन में असुरक्षा की भावना घर कर गई।
अपनी इतनी कम उम्र ननद की उजड़ी गृहस्थी, अपने भाई की कायरता, अनेक वहम पलने लगे थे। कहीं ऐसा न हो, बहन के दुख में उसका पति भी उसे छोड़ दे। तब अनाया की समझाइश पर ही उसके भैया, भाभी को लेकर दूसरे शहर शिफ्ट हो गए थे।
अब घर में दोनों बाप-बेटी बचे थे। पापा के कुकिंग के शौक को देखते हुए उसी ने यूट्यूब चैनल बनाया था उनका। खुद की भी पढ़ाई और जॉब जारी थी।
फिर उसके ऑफिस और जिंदगी में कियान आया और फिर से उसकी बंद हथेलियों से सुख के लश लश करते जुगनू आजाद होकर उसकी दुनिया जगमगा गए।
दोनों में कोई कसमें-वादे नहीं हुए। कभी आई लव यू जैसे रस्मी जुमले नहीं कहे गए। जिम्मेदारियों का दोनों को एहसास था। कभी कहीं बाहर घूमना या मिलना भी नहीं हुआ, फिर भी दोनों को पता था, वे एक-दूसरे के लिए हैं, हमेशा मौजूद हैं, एक-दूसरे के सोलमेट्स हैं।
दोनों परवाह नहीं करते थे कि ऑफिस में कौन उनके बारे में क्या सोचता है। वे सिर्फ लंच टाइम में मिलते। कभी-कभी बस बातें ही किये जाते, कभी एकदम चुप रहते। लेकिन लंच साथ ही करते।
अब उसके वीरान मन के आंगन में सपनों के रंग-बिरंगे फूल खिलने लगे थे। उम्मीदों के बादल ने थकान भरी पलकों के पर्दे के पीछे की उदास आंखों में चाहत की नमी भर दी थी। मायूसी के मौसम को बहार में बदल दिया था। ठहरे हुए पानी में प्यार का कंकर हलचल मचा गया।
और फिर वह चला गया… अचानक… जैसे आया था, जिस तेजी से मन पर छाया था, उतनी ही तेजी से… पता नहीं उसके जाने का दुख बड़ा था, या उसके बिन बताए, बिन कुछ कहे जाने का।
"हाऊ स्ट्रेंज। किसी ने नहीं सोचा था दुबई की पोजीशन को कियान एक्सेप्ट कर लेगा। हमें तो लगा, वह यहीं रहकर तुम्हारे साथ…” दीया की बात पूरी भी नहीं हो पाई थी।
"मैं खुश हूं। यहां से तीन गुना ज्यादा पैकेज और ग्रोथ की ऑपर्च्युनिटीज। एकदम समझदारी भरा फैसला है।" अनाया ने मुस्कुराते हुए उसकी बात काटी।
"काश! तुममें इतनी हिम्मत होती कि बताकर जाते। इतना ही मान रख लेते मेरी मोहब्बत का।" बस यही टीस रह रहकर दिल में उठती।
दिन-रात रूटीन से ही चल रहे थे। लंच टाइम आता, अनाया की डेस्क पर ही बीत जाता। दो-चार लोगों ने उसे कंपनी देने की कोशिश की, पर उसका सर्द रवैया देखकर मायूस लौट गए।
पापा को अपनी बिटिया की समझदारी पर भरोसा था। आम रिवायती बाप की तरह ‘मैं मर जाऊंगा तो अकेली रह जाएगी। जल्दी अपने घर-गृहस्थी की हो जा’ वाला प्रेशर नहीं डालते थे। एक बार यह करके नतीजा भुगत चुके थे। बेटी अक्लमंद, सलीकेमंद, अपने पैरों पर खड़ी और बस पच्चीस की ही तो थी। सामने पूरी जिंदगी और दुनिया पड़ी थी। यह घर भी उसी के नाम था।
कभी-कभी जिंदगी के सफर में किसी खूबसूरत पड़ाव पर ठहर जाने का दिल करता है। वह पड़ाव इतना दिलकश होता है कि सफर की तमाम थकान उतार देता है। लेकिन जब पैर गर्म रेत पर पड़ते हैं, तो हकीकत की गर्मी सब सपने पिघला देती है।
पहली बार उसने मां-बाप की मर्जी के आगे सिर झुका दिया था और छोटी सी दुनिया बसाने का ख्वाब लिए ससुराल की दहलीज पर कदम रखा था। तब उसे पता चला था, वह दुनिया उसकी थी ही नहीं, उधार की थी।
दूसरी बार उसने अपनी मर्जी से, अपने हाथों से अपने सपनों का संसार सजाया था, वह भी सपना ही बनकर रह गया।
अब न कोई उम्मीद थी, न इंतजार। उसे लगता था, सारे जज्बात अपने पंख नोच चुके हैं। सारे रंग धुलकर बदरंग हो चुके हैं, सारे नजारे धुंधले।
एक दिन गुजरकर दूसरा दिन आया, एक मौसम गुजरकर दूसरा मौसम आया, एक साल गुजरकर दूसरा, फिर तीसरा। तीन साल यूं ही गुजर गए…
"फिर वही काला जहर पी रही हो। साथ में कुछ खाती क्यों नहीं हो?"
कैंटीन में उसकी ब्लैक कॉफी को देखकर उसने बुरा सा मुंह बनाते हुए सैंडविच साइड में रखा।
अनाया का दिल एकदम जोर से धड़का। पहले लगा कि वह जागती आंखों से सपना देख रही है। आजकल सोती भी तो नहीं रातों को। फिर इतनी खुशी हुई कि उसे कसकर गले लगा ले। लेकिन दूसरे ही पल सख्ती से होंठ भींच लिये।
"कैसे हो। क्या चल रहा लाइफ में। जॉब, फैमिली..." उसने धीरे-धीरे बात शुरू की।
"देखो अनाया, मैं सॉरी बोलने नहीं आया। मेरी गलती माफी की नहीं, सजा की हकदार है। पर पहली बात तो यह कि पापा के गुजरने के बाद मां और दोनों बहनों की जिम्मेदारी मुझ पर थी। ऐसे में मैं तुमसे कोई वादा नहीं कर सकता था, कोई आस नहीं दे सकता था।
जब दुबई का ऑफर मिला, मैं ठुकराने की कंडीशन में नहीं था। मैं अपने इंतजार में तुमको बांधकर नहीं रखना चाहता था। मैंने 18-20 घंटे जी-तोड़ मेहनत की। दो पार्ट टाइम जॉब भी करता था। एकदम मशीन बन गया था। मशीन भी शायद थकती हो, मैं नहीं। मेरा फ्यूल तो तुम हो न।
आखिर को इस लायक हो पाया कि बड़ी का इंजीनियरिंग में एडमिशन करा दिया और छोटी का मेडिकल में। दोनों सेल्फ डिपेंडेंट हो जाएं, बोल दिया है, खुद कमाओ, खुद शादी कर लेना फिर।
अब क्या मैं यह पूछने की गुस्ताखी कर सकता हूं…” कहकर उसने एक डायमंड रिंग निकालकर टेबल पर रख दी।
‘तड़ाक’ एक जोरदार थप्पड़ कियान के गाल पर पड़ा, पर वह जरा सा हिला भी नहीं। फिर धीरे से उसने अपना दूसरा गाल भी आगे कर दिया।
‘तड़ाक’ दूसरे गाल पर उससे भी तेज थप्पड़ पड़ा, तो वह शिकायती नजरों से गाल सहलाने लगा।
"तो क्या इसे मैं 'अभी डिसाइड नहीं किया है, सोचकर बताऊंगी' समझूं? ‘ना’ तो नहीं ही समझूँगा, तुम्हारे पापा से मिलकर पता कर चुका हूं।"
फिर तो तड़ातड़ उसके सीने पर मुक्कों की बारिश होने लगी। जब थक गई तो उसके गले लगकर फूट-फूटकर रो दी।
जो अनाया बचपन से आज तक अपनी खामोशी और जज्बात का इजहार न करने के लिए जानी जाती थी, आज पूरे ऑफिस के सामने शर्म झिझक के सारे बंधन तोड़कर उससे लिपटी हुई थी।
लेकिन आज आंखों से दुख का सैलाब नहीं, खुशी का झरना फूटा था, जो काजल के साथ उदासी और इंतजार की सब स्याही बहा ले जा रहा था।
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें